Diari Oficial de la Generalitat Valenciana


Sumari del DOGV 9978, del 08-11-2024 (2024/11156)

ORDE 11/2024, de 6 de novembre, de la Conselleria d'Agricultura, Aigua, Ramaderia i Pesca, per la qual es modifica l'Orde 5/2023, de 8 de març, de la Conselleria d'Agricultura, Desenvolupament Rural, Emergència Climàtica i Transició Ecològica, per la qual s'establixen les bases reguladores aplicables al conjunt d'intervencions incloses en la sol·licitud única en el Pla estratègic de la política agrícola comuna (PEPAC).
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2024/11/06/11/dof/vci/html**

### Dades del document

Número de DOGV
:   9978

Data del DOGV
:   08-11-2024

Secció del DOGV
:   I. DISPOSICIONS GENERALS

Número del document
:   2024/11199

CVE
:   VYNH-Q-7356-76503

Data del document
:   06-11-2024

Organisme emissor
:   Conselleria d'Agricultura, Aigua, Ramaderia i Pesca

Tipus de document
:   Ordre

Anàlisi jurídica

 Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * sector agrari
    * ramat
    * política de producció agrícola
    * legislació

PREÀMBUL

L’Orde 5/2023, de 8 de març, de la Conselleria d’Agricultura, Desenvolupament Rural, Emergència Climàtica i Transició Ecològica, per la qual s’establixen les bases reguladores aplicables al conjunt d’intervencions incloses en la sol·licitud única en el Pla estratègic de la política agrícola comuna (PEPAC) d’Espanya 2023-2027 en l’àmbit territorial de la Comunitat Valenciana i en els termes establits en la normativa que regix la concessió d’ajudes i subvencions finançades amb càrrec a fons de la Unió Europea va ser publicada en el DOGV núm. 9552, de 13 de març de 2023.

Actualment, s'està tramitant una modificació del Pla estratègic a iniciativa de l'últim Comité de Seguiment Regional de la Comunitat Valenciana del PEPAC 2023-2027, de 26 de febrer de 2024, relativa a la intervenció 6501.4 «Compromisos agroambientals en superfícies agràries; Apicultura per a la biodiversitat», de conformitat amb l'article 22 del Reial decret 1046/2022 de 27 de desembre, pel qual es regula la governança del Pla estratègic de la política agrícola comuna a Espanya, i dels fons europeus agrícoles FEAGA i FEADER, en el qual establix el procediment de coordinació de les sol·licituds de modificació del Pla estratègic de la PAC d'Espanya.

La modificació que es duu a terme amb la present orde ha de reflectir la modificació esmentada actualment en tràmit del Pla estratègic de la política agrícola comuna a Espanya per a adaptar-la als últims canvis proposats en relació amb la flexibilització dels requisits i les condicions d'admissibilitat dels compromisos ambientals de la Intervenció 6501.4, a causa de la situació agroclimàtica i socioeconòmica que en els últims anys dificulta l'activitat apícola de la Comunitat Valenciana, i que a conseqüència s'ha produït una reducció dels censos de ruscos i d'explotacions apícoles actives, perquè, una vegada aprovada, es puguen implementar en la convocatòria d'esta intervenció l'any 2025.

Així mateix, una vegada s’ha constatat la falta de concreció de la fórmula de càlcul de la càrrega ramadera en la normativa reguladora de les ajudes de la política agrària comuna, és convenient utilitzar la present modificació d’esta orde, per a detallar la forma i les dates que s’han d’utilitzar per a este càlcul.

En matèria de pagaments directes dissociats, és necessari millorar la gestió dels mecanismes de control dels beneficiaris de la política agrària comuna i una millor concreció del requisit de formació en matèria de fertilització sostenible.

També és convenient aprofitar esta modificació per a esmenar expressions en l’articulat que podien portar a error i corregir els errors observats en l’ortografia d’algun apartat de l’Orde 5/2023, de 8 de març de 2023, de la Conselleria d’Agricultura, Desenvolupament Rural, Emergència Climàtica i Transició Ecològica, per la qual s’establixen les bases reguladores aplicables al conjunt d’intervencions incloses en la sol·licitud única en el Pla estratègic de la política agrícola comuna (PEPAC).

Esta segona modificació de l’Orde 5/2023, de 8 de març, s’implementarà en la convocatòria de la sol·licitud única de la política agrària comuna de l’any 2025.

La disposició addicional tercera de l’esmentada Orde 5/2023, de 8 de març, regula, pel que fa a la no subjecció de la mesura a la política de competència de la Unió Europea: «En aplicació de l’article 7.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, s’especifica que les ajudes regulades en la present orde, i a les convocatòries que es realitzen en aplicació d’esta, són compatibles amb la política comunitària de competència d’acord amb l’article 145.2 del Reglament (UE) núm. 2021/2115, segons el qual els articles 107, 108 i 109 del TFUE no s’aplicaran a l’ajuda facilitada pels estats membres en virtut i de conformitat amb este reglament ni al finançament nacional addicional que recull l’article 146, dins de l’àmbit aplicable de l’article 42 del TFUE». Esta modificació no afecta esta disposició; per això esta argumentació contínua vigent.

Pel que fa a l’article 8 de la Llei 38/2003, de 17 de novembre, general de subvencions, ha d’indicar-se que es tracta d’ajudes no subjectes a l’article 107.1 del TFUE finançades amb càrrec al Fons Europeu Agrícola de Garantia Agrària (FEAGA) i també intervencions cofinançades pel Fons Europeu Agrícola de Desenvolupament Rural (FEADER), que estan incloses en el Pla estratègic de subvencions de la Conselleria d’Agricultura, Ramaderia i Pesca i els seus organismes públics, per al període 2024-2026 (DOGV 9826, 11.04.2024).

En la tramitació del projecte d’orde, s’ha seguit el procediment establit, i s’han emés els informes preceptius d’acord amb l’article 43 de la Llei 5/83, de 30 de desembre, del Consell, desplegat pel Decret 24/2009, de 13 de febrer, sobre la forma, l’estructura i el procediment d’elaboració dels projectes normatius de la Generalitat, entre els quals cal destacar l’informe preceptiu de l’advocacia de la Generalitat, emés d’acord amb l’article 5.2.a de la Llei 10/2005, de 9 de desembre, de la Generalitat, d’assistència jurídica a la Generalitat.

D’acord amb el que es disposa en l’article 129 de la Llei 39/2015, d’1 d’octubre, del procediment administratiu comú de les administracions públiques, esta orde s’adequa als principis de bona regulació; en concret, respon als principis de necessitat i eficàcia, i es justifica en la necessitat d’aplicar correctament la normativa comunitària i estatal de la nova política agrària comuna, i per ser, a més, un instrument adequat per a garantir la consecució dels fins perseguits. Així mateix, s’ajusta al principi de proporcionalitat, perquè conté la regulació imprescindible per a atendre la necessitat exposada. Al seu torn, es garantix el principi de seguretat jurídica, ja que és coherent amb el marc normatiu general en matèria de subvencions. I quant al principi de transparència, han sigut consultats els sectors afectats i s’ha substanciat el tràmit d’audiència i d’informació pública.

Conforme amb el Consell Jurídic Consultiu i fent ús de les atribucions conferides per l'article 37 i 28.e de la Llei 5/1983, de 30 de desembre, del Consell; el Decret 17/2024, de 12 de juliol, del president de la Generalitat, pel qual es determinen el nombre i la denominació de les conselleries i les seues atribucions; el Decret 81/2024, de 12 de juliol, del Consell, pel qual establix l'estructura orgànica bàsica de la Presidència i de les conselleries de la Generalitat, i l'article 165 de la Llei 1/2015, 6 de febrer, de la Generalitat, d'hisenda pública del sector públic instrumental i de subvencions, sobre la base de tot això,

ORDENE

*Article 1. Modificació de l'Orde 5/2023, de 8 de març, de la Conselleria d’Agricultura, Desenvolupament Rural, Emergència Climàtica i Transició Ecològica, per la qual s’establixen les bases reguladores que s’apliquen al conjunt d’intervencions incloses en la sol·licitud única en el Pla estratègic de la política agrícola comuna (PEPAC)*

Es modifiquen l'article 10, l'article 14 apartat 3, l'article 17 apartat 10, l'article 21 apartat 3, l'article 22 apartat 1.b), l'article 24 apartat 4 i l'article 64 apartat 2, de l'Orde 5/2023, de 8 de març, de la Conselleria d'Agricultura, Desenvolupament Rural, Emergència Climàtica i Transició Ecològica, per la qual s'establixen les bases reguladores aplicables al conjunt d'intervencions incloses en la sol·licitud única en el Pla estratègic de la política agrícola comuna (PEPAC) que s'integren en el text d'este, els quals queden redactats en els termes que es consignen en l'annex de la present orde.

*Article 2. Correcció d'errades ortogràfiques de l'Orde 5/2023, de 8 de març, de la Conselleria d’Agricultura, Desenvolupament Rural, Emergència Climàtica i Transició Ecològica, per la qual s’establixen les bases reguladores que s’apliquen al conjunt d’intervencions incloses en la sol·licitud única en el pla estratègic de la política agrícola comuna (PEPAC)*

Es procedix a la correcció de les errades ortogràfiques incloses en l'article 34.2, l'article 42.1 a) i l'article 55.4 de l'Orde 5/2023, de 8 de març, de la Conselleria d'Agricultura, Desenvolupament Rural, Emergència Climàtica i Transició Ecològica, els quals queden redactats en els termes que es consignen en l'annex de la present orde.

DISPOSICIÓ ADDICIONAL

*Única. Obligacions econòmiques*

La present orde no genera obligacions econòmiques per a la Generalitat i no té incidència pressupostària.

DISPOSICIONS FINALS

*Primera. Desenrotllament de les modificacions*

Les modificacions introduïdes per la present orde s'implementaran, per primera vegada, en la convocatòria de la sol·licitud única de la política agrària comuna de l'any 2025.

*Segona. Entrada en vigor*

Esta orde entrarà en vigor l’endemà de publicar-se en el *Diari Oficial de la Generalitat Valenciana*.

València, 6 de novembre de 2024

Miguel Barrachina Ros

Conseller d'Agricultura, Aigua, Ramaderia i Pesca

ANNEX

*Modificació de l’Orde 5/2023, de 8 de març*

*Apartat primer. Nova redacció de l’article 10*

«En aquells supòsits en els quals no hi haja normativa bàsica estatal ni comunitària que concrete com es calcula la càrrega ramadera per a atorgar les ajudes regulades en la present orde, es tindrà en compte les regles següents.

Per al càlcul de la càrrega ramadera en l'ajuda bàsica a la renda per a la sostenibilitat, es considera el nombre d'animals presents en l'explotació en les següents dates:

Oví/caprí:  1 gener, 30 abril, 30 juny

Boví: 1 gener, 1 març, 30 abril i 30 juny

Equí: 1 gener, 1 març, 30 abril i 30 juny

Per al càlcul de la càrrega ramadera en l’ecorègim de pasturatge extensiu, es considera el nombre d’animals presents en l’explotació en les dates següents:

Oví/caprí: primer dia de cada mes des del mes de gener fins al mes de setembre.

Boví: primer dia de cada mes des del mes de gener fins al mes de setembre

Equí: primer dia de cada mes des del mes de gener fins al mes de setembre

A petició a instància de part, es podrà calcular la mitjana anual.

Amb les dades dels animals presents en l’explotació en estes dates s’obté el nombre mitjà de cada tipologia d’animal present en l’explotació per al període contemplat.

El càlcul de les UBM es fa amb l’ús de la taula de conversió d’animals a unitats de bestiar major, de l’annex I.

Així mateix, es tindrà en compte la superfície neta de pastures disponible després dels controls administratius i sobre el terreny realitzats.

D’eixa manera, el càlcul de la càrrega ramadera es realitza segons la fórmula següent:

|  |
| --- |
| Nre. mitjà d'animals x factor de conversió |
| Superfície neta de pastures» |

*Apartat segon. Nova redacció de l’apartat 3 de l’article 14*

«Se seleccionarà una mostra de l’1% dels beneficiaris, sobre els quals es realitzarà un control reforçat de la documentació acreditativa del dret d’ús de les parcel·les declarades. Sobre esta mostra es comprovaran almenys el 10% de les parcel·les de l’explotació i, addicionalment a eixe 10 %, de tots els recintes nous declarats per primera vegada (recintes no inclosos en cap declaració de superfícies de cap sol·licitud única de les últimes cinc campanyes). En cas de detectar-se incidències significatives, el control reforçat s’estendrà a la totalitat de les parcel·les.»

*Apartat tercer. Nova redacció de l’apartat 10 de l’article 17*

«En els casos en què les terres de cultiu estiguen incloses en les zones vulnerables a la contaminació per nitrats, s’establix un requisit addicional a l’arreplegat en els articles 35.3 i 45.8 del Reial decret 1048/2022, de 27 de desembre, per a les persones titulars o, si és el cas, el cap o la cap d’explotació. Este requisit consistirà en l’obligatorietat de realitzar un curs de formació sobre fertilització sostenible d’almenys 5 hores o disposar d’un títol universitari o de formació professional en l’àmbit agrari. El compliment d’este ha de justificar-se abans que finalitze el període de sol·licituds de la primera campanya en la qual s’acullen a estos ecorègims i tinguen l’obligació de complir este requisit.»

*Apartat quart. Nova redacció de l’apartat 3 de l’article 21*

Modificació de l’apartat 3 de l’article 21, que queda redactat en els termes següents:

«3. Requisits de les explotacions:

a) Disposar d’un cens mínim de 100 ruscos.

b) Assentaments situats en municipis de la Comunitat Valenciana.

c) L’explotació apícola ha de pertànyer al REGA de la Comunitat Valenciana.

d) Mantindre els ruscos marcats de manera indeleble amb el número assignat pel REGA.

e) Disposar d’un sistema de coordenades UTM per a la identificació d’assentaments.»

*Apartat quint. Nova redacció de l’apartat 1.b de l’article 22*

Modificació de l’apartat 1.b de l’article 22, que queda redactat en els termes següents:

«b) Compromisos valorables:

1r. Respectar un màxim de 100 ruscos per abellar.

2n. Respectar la distància mínima de 0,5 km entre abellars.

3r. Ruscos situats en el territori de la Comunitat Valenciana durant almenys 6 mesos a l’any. En este període es permetran els moviments dins del territori de la Comunitat Valenciana. Els moviments per fora de la Comunitat Valenciana es permetran quan siguen degudament notificats i no excedisquen els 6 mesos.

2. Els compromisos de gestió seran assumits per les persones beneficiàries per un període de 5 anys.»

*Apartat sext. Nova redacció de l’apartat 4 de l’article 24*

Modificació de l’apartat 4 de l’article 24, que queda redactat en els termes següents:

«4. Per al càlcul de l’ajuda s’aplicarà la modulació següent:

a) Als primers 300 ruscos se’ls pagarà el 100 % de l’ajuda.

b) Als següents 250 ruscos se’ls pagarà el 60 % de l’ajuda.

c) Als següents 200 ruscos se’ls pagarà el 30 % de l’ajuda.

d) A la resta de ruscos no se’ls concedirà l’ajuda.»

*Apartat sèptim. Nova redacció de l’apartat 2 de l’article 64*

Modificació de l’apartat 2 de l’article 64, que queda redactat en els termes següents:

«2. Sense perjuí de les obligacions previstes en l’apartat anterior, totes les entitats o persones beneficiàries de subvencions hauran de donar l’adequada publicitat del caràcter públic del finançament de programes, activitats, inversions o actuacions de qualsevol tipus que siguen objecte de subvenció, incloent-hi el logotip de la Generalitat Valenciana, el del Govern d’Espanya-Ministeri d’Agricultura, Pesca i Alimentació i el de la Unió Europea. També s’hi ha incloure la declaració de finançat o cofinançat per la Unió Europea, sense abreujar i al costat de l’emblema, en mitjans de difusió com ara cartells, materials impresos i mitjans electrònics o audiovisuals, i en qualsevol altre mitjà de publicitat en què es realitze de l’activitat subvencionada.»

*Apartat octau. Es corregixen les errades ortogràfiques següents*

En l’article 34.2, on diu:

«S’ha previst un import màxim de 385 €/ha en el cas de dur a terme els compromisos de gestió sense dur a terme l’acció voluntària i un import màxim de 400 €/ en el cas de dur a terme els compromisos de gestió i l’acció voluntària.»

Ha de dir:

«Es preveu un import màxim de 385 €/ha en el cas de dur a terme els compromisos de gestió sense dur a terme l’acció voluntària i un import màxim de 400 €/ha en el cas de dur a terme els compromisos de gestió i l’acció voluntària.»

En l’article 42.1 a), on diu:

«Mantindre com a mínim el 85 % el cens ramader inicial amb animals de la raça guirra.»

Ha de dir:

«Mantindre com a mínim el 85 % del cens ramader inicial amb animals de la raça guirra.»

En l’article 55.4, on diu:

«La competència per a pagar, reintegrar i revocar les ajudes regulades en la present orde.»

Ha de dir:

«La competència per a pagar, demanar el reintegrament i revocar les ajudes regulades en la present orde.»


Còpia Permalink ELI